ET Euroopa Liidu Teataja C 350/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 350/13)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„FRANKFURTER GRÜNE SOSSE” / „FRANKFURTER GRIE SOß”

EÜ nr: DE-PGI-0005-0884-13.07.2011

KGT ( X ) KPN ( )

1. Nimetus

„Frankfurter Grüne Soße” / „Frankfurter Grie Soß”

2. Liikmesriik või kolmas riik

Saksamaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab

Nimetusega „Frankfurter Grüne Soße” / „Frankfurter Grie Soß” tähistatakse värskete maitsetaimede segu. Segu koosneb seitsme maitsetaime värsketest lehtedest, leherootsudest ja võsutippudest. Nimetatud taimed on: harilik kurgirohi (Borago officinalis), aed-harakputk (Anthriscus cerefolium var. Sativus), salatkress (Lepidium sativum), aedpetersell (Petroselinum crispum), harilik mustnupp (Sanguisorba minor), hapu oblikas (Rumex acetosa) ja murulauk (Allium schoenoprasum).

Tegemist on loodustootega, mille eri koostisosad, aga ka suurus, pealispind, struktuur ja värvus võivad olla erinevalt arenenud – olenevalt aastaajast ja seega sõltuvalt valguse intensiivsusest, temperatuurist ja muudest ilmastikutingimustest.

Värskete maitsetaimede segust tehtud toode „Frankfurter Grüne Soße” / „Frankfurter Grie Soß” tohib sisaldada üksnes värskeid lehti, leherootsusid ja võsutippe.

Aedpetersell, harilik kurgirohi, hapu oblikas ja aed-harakputk moodustavad segu üldmassist ligikaudu 75 % ning murulaugu, hariliku mustnupu ja salatkressi värsked lehed, leherootsud ja võsutipud moodustavad toote üldmassist kokku 25 %. Olenevalt aastaajast ja iga liigi looduslikest bioloogilistest omadustest võib värskete maitsetaimede segu üldkoguses iga taimeliigi kogus olla erinev. Ühegi maitsetaimeliigi osakaal tootes ei tohi ületada 30 %. Tootes ei tohi aedpeterselli, harilikku kurgirohtu, hapu oblikat ja aed-harakputke üksiktaimedena olla alla 8 % ning teatavatel aastaaegadel eriti tugevamaitselist murulauku, harilikku mustnuppu ja salatkressi vastavalt mitte vähem kui 3 % taimesegu üldmassist.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Toote „Frankfurter Grüne Soße” / „Frankfurter Grie Soß” toorainena kasutatavate seitsme maitsetaime aiandis kasvatamine (avamaal või katte all) ning värskete lehtede, leherootsude ja võsutippude koristus peab toimuma määratletud geograafilises piirkonnas. Ajutiselt (nt geograafilise piirkonna ebatavaliste ilmastikutingimuste või maitsetaime ajutiste tarneraskuste tõttu) võib kasutada väljaspool määratletud geograafilist piirkonda asuvas aiandis kasvatatud aedpeterselli. Seejuures tuleb tagada, et aedpeterselli töödeldakse määratletud geograafilises piirkonnas värskelt ja pärast koristamist hiljemalt 36 tunni jooksul.

Üksnes tänu geograafilise piirkonna väga hästi välja töötatud infrastruktuurile (rahvusvaheline lennujaam ja katkematu külmaahel) ja aedpeterselli erilistele omadustele on võimalik selle taime segusse segamine 36 tunni jooksul pärast taime koristamist. Keelatud on segusse segada selliseid maitsetaimi, mis on kasvatatud muudes kui geograafilise piirkonna aiandites. Segus kasutada lubatud maitsetaimed peavad olema pärit määratletud geograafilise piirkonna aiandite toodangust.

Toote „Frankfurter Grüne Soße” / „Frankfurter Grie Soß” toorainena kasutatavad lõigatud seitse maitsetaime ja nende kimbud peavad olema käsitsi valmistatud määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Tootes „Frankfurter Grüne Soße” / „Frankfurter Grie Soß” kasutatavate üksikute maitsetaimede lehed ja leherootsud asetatakse traditsiooniliselt käsitsi lehti eriti säästval viisil paralleelselt kihiti üksteise peale ja sisse, seejärel neid rullitakse ning pannakse läbipaistmatusse, seestpoolt veekindlasse eripaberisse. Maitsetaimekimbud tehakse vastavalt iga taime hoolikalt arvutatud osakaalule tootes.

Toote „Frankfurter Grüne Soße” / „Frankfurter Grie Soß” automaatne ja mehaaniline kihiti ladumine ja kimpu sidumine (pakendamismasinate või muude mehhanismidega) ei ole lubatud, sest see võib maitsetaimede aroomile halvasti mõjuda. Üksikute maitsetaimede lõikamata lehtede, võsutippude ja leherootsude üksnes eriti ettevaatlikul (sarnaneb käsitööndusele) üksteise kõrvale ja peale käsitsi ladumisel säilib värskete üksikmaitsetaimede eriline aroom kuni nende tarbimiseks töötlemiseni, mille tulemusel saab valmistada rooga, millel on ainulaadne maitse ja värsketest koostisosadest tingitud eriline konsistents.

Toodet „Frankfurter Grüne Soße” / „Frankfurter Grie Soß” müüakse traditsioonilise värskete ja tervete maitsetaimede seguna, mille üldkaal on vähemalt 250 g. Selliste 250 g kaaluvate kimpudena on toodet traditsiooniliselt müüdud Maini äärse Frankfurdi ümbruskonna lõpptarbijaile. Suurtarbijatele müüakse toodet ka suuremate kimpudena (nt 1 kg, 5 kg).

3.7. Erieeskirjad märgistamise kohta

Nimetus „Frankfurter Grüne Soße” või alternatiivselt „Frankfurter Grie Soß” ja seitsme maitsetaime nimed peavad olema trükitud rohelise värviga sellise eripaberi välisküljele, millele on osutatud punktis 3.6. Nimetuse all on hästi loetavalt trükitud lause frische Kräuterkomposition zur Zugbereitung der „Grünen Soße” (värskete maitsetaimede segu „Grüne Soße” valmistamiseks).

4. Geograafilise piirkonna täpne määratlus

Määratletud geograafilise piirkonnaga on hõlmatud Maini äärse Frankfurdi linn ning sellega vahetult piirnevad järgmised linnad ja vallad: Oberursel, Bad Homburg, Karben, Bad Vilbel, Niederdorfelden, Maintal, Offenbach am Main, Neu-Isenburg, Mörfelden-Walldorf, Rüsselsheim, Raunheim, Kelsterbach, Hattersheim, Kriftel, Hofheim, Kelkheim, Liederbach, Sulzbach, Schwalbach, Eschborn ja Steinbach.

5. Seos geograafilise piirkonnaga

5.1. Geograafilise piirkonna eripära

Ümbruskonnast halduspiiridega eraldatud Frankfurdi linnas tekkisid algul väikesed aiandid, mille pikaajalist traditsiooni tõendavad ürikud on pärit 1215. aastast. Sajandite jooksul tõrjusid väikesed aiandusettevõtted suuremad aiandid linna ümbruskonda. Kohaliku pärimiskorralduse alusel jagati aiandikrundid üha väiksemateks osadeks. Neil tillukestel pindadel kujunes sajandite jooksul selliste maitsetaimesortide ja -liikide (nt harilik mustnupp) eriline kasvatus, mida väljaspool Frankfurti peaaegu üldse ei kasvatata.

Frankfurdis traditsiooniliselt tugevalt esindatud juudi kogukonna erilised söömisharjumused soodustasid 19. sajandi lõpus eriti tugevalt värskete maitsetaimede tarbimist ja seega ka nende kasvatamist.

Toode on eriline ka tänu Frankfurdi maitsetaimeaednike ainulaadsele oskusteabele. Ainult nemad teavad, kuidas üksikute maitsetaimede muutuvaid omadusi ja koostist segus (värskete maitsetaimede kimp) tasakaalustada sel viisil, et tarbijale saab osaks harmooniline maitseelamus. Traditsioonilise toote saavutamise jaoks olulised aspektid on aastaaegade vaheldusest ja eripalgelistest kasvatusoludest tingitud mõjud, avamaal või katte all kasvatatud üksikute maitsetaimede vahelduv kättesaadavus ning edasise töötlemise (mõju konsistentsile) käigus nende taimede värvus, maitse intensiivsus ja aroom.

5.2. Toote eripära

Toode „Frankfurter Grüne Soße” / „Frankfurter Grie Soß” on määratletud geograafilise piirkonna tarbijate hulgas tuntud ja armastatud värskete maitsetaimede segu, mida kasutatakse põhikomponendina paljude eriroogade valmistamisel ning mis seepärast on kõrgelt hinnatud.

1920. aastast kuni 1950. aastani toimus areng, mille käigus kinnitas lõplikult kanda värskete maitsetaimede segu tähistav eraldiseisev nimetus „Frankfurter Grüne Soße” / „Frankfurter Grie Soß”, mis eristus valmistoodet tähistavast nimetusest „Grüne Soße”. See oli eelkõige tingitud asjaolust, et tol ajal hakati nimetust „Frankfurter Grüne Soße” / „Frankfurter Grie Soß” esmakordselt kasutama värskete maitsetaimekimpude tähistamiseks.

Kuna sellest perioodist alates suurenes nende maitsetaimekimpude turustamine ka Frankfurdi ümbruskonnas, hakati nimetust „Frankfurter Grüne Soße” / „Frankfurter Grie Soß” üha rohkem kasutama ka seepärast, et teha vahet kõnealuse nimetuse ja teise värskete maitsetaimede (erinevad maitsetaimed) segu tähistava nimetuse „Kasseler Grüne Soße” vahel. Põlvkondade jooksul on nimetus „Frankfurter Grüne Soße” / „Frankfurter Grie Soß” määratletud geograafilise piirkonna ühiskonnas ja kultuuris leidnud oma koha kui iseloomuliku piirkondliku eriroa tähistus. Paljudes peredes on põlvkondade jooksul edasi antud maitsetaimeaednike oskusteavet üksikute taimede kasvatuse ja koristuse kohta ning sellega seotud teadmisi, kuidas seitsmest eri maitsetaimest valmistada eriti tasakaalustatud maitsega segu. Sellest annavad tunnistust selle toote tutvustamine paljudel näitustel ning kujutamine mälestusmärkidena („Grüne Soße”-mälestusmärk). Samuti on sellest tootest juttu muuseumides (Oberräder Gärtnermuseum) (Frankfurdi Obberradi linnaosa aiandusmuuseum) ja sellele on pühendatud oma kultuurifestival („Grüne Soße” festival).

Suurel osal Frankfurdi elanikkonnast on juba põlvkonniti olnud tihe seos värskete maitsetaimede seguga „Frankfurter Grüne Soße” / „Frankfurter Grie Soß”. See nähtub muu hulgas ka sellest, et geograafilises piirkonnas tarbijate jaoks käsitsi valmistatud „Frankfurter Grüne Soße” / „Frankfurter Grie Soß” kui eriline värske maitseainesegu leiab pidevalt positiivset kajastamist mitte ainult arvukates ajaleheartiklites ja telesaadetes, vaid ka internetis ning aitab seega kujundada kohalikku teadlikkust. Värske maitsetaimesegu tähtsuse kohta leiab näiteid Horst Nopensi raamatust „Die abenteuerliche Reise der sieben Kräuter” (Seitsme maitsetaime seikluslik reis), Frankfurdi rahvaülikooli väljaandes „Des war die Zeit” (Oli see vast aeg), kohaliku riikliku telekanali Hessener Rundfunk paljudes telesaadetes ning kunstnike, kultuuritegelaste ja Frankfurdi linnavalitsuse trükistes teemal „Sieben Kräuter müssen es sein – Die Frankfurter Grüne Soße” (Seitse maitsetaime peab olema – Frankfurdi roheline kaste).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Toodet „Frankfurter Grüne Soße” / „Frankfurter Grie Soß” toodetakse väikeaiandites ja ostetakse/tarbitakse põlvest põlve peamiselt määratletud geograafilises piirkonnas. Pikkade aastate jooksul väljakujunenud koostöös aednike ja tarbijate (eraostjad ja toitlustusettevõtted) vahel on põlvkonniti tekkinud kindel ettekujutus, missuguste omadustega peab toode „Frankfurter Grüne Soße” / „Frankfurter Grie Soß” olema. See eriline oskusteave on eranditult saadud Frankfurdi väikeaednikelt, seda talletatakse seal tänase päevani ja mujalt seda ei leia..

Eriline oskusteave ja teadmised selle kohta, kuidas taimi koristada ja kuidas segu valmistada ning tänu punktis 5.1 kirjeldatud geograafilistele tingimustele kujunenud üksikute taimede erilised omadused (eelkõige aroom, värvus ja maitse) ja punktis 3.5 kirjeldatud üksikute taimede eriline tasakaalustatud koostis ühes kimbus on tinginud asjaolu, et määratletud geograafilises piirkonnas peetakse seda värskete maitsetaimede segu kultuuripärandiks, mida põlvest põlve edasi antakse. Värske maitsetaimeseguna on toode „Frankfurter Grüne Soße” / „Frankfurter Grie Soß” selline kultuuripärand, mida tasub talletada.

Tänu Frankfurdi ümbruskonna asukohale ja nõudlusele on soodustatud selliste värskete maitsetaimede kasvatamist, mida kasutatakse toote „Frankfurter Grüne Soße” / „Frankfurter Grie Soß” toorainena, millega kaasnes nimetusega „Grüne Soße” tähistatud roa kinnistumine kohalikus kokakunstis.

Värske maitseainesegu „Frankfurter Grüne Soße” / „Frankfurter Grie Soß” oluline eripära on ka asjaolu, et kuni tänaseni kasutab iga pere ja toitlustusettevõte ikka veel oma individuaalretsepti, mille järgi töödeldakse maitsetaimi, et valmistada toitu „Grüne Soße”.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

https://register.dpma.de/DPMAregister/geo/detail.pdfdownload/41038

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt allmärkus 2.